Lindebond - Administrator
Nuut op die webwerf
GEDENKSTEEN VIR STAMVADER OP ERFENISDAG 2010 ONTHUL
Dit was 'n geleentheid wat mens lank sal onthou. Op 24 September 2010 het meer as sestig Lindes by Lindeshof bymekaargekom om 'n gedenksteen vir die Lindes se stamvader te onthul. Hans Jürgen Linde het in 1753 in die Kaap aangekom. Hy is in 1758 getroud met Catharina Elisabeth Swart (weduwee Moleman) en het vir sewentien jaar op die plaas Ganskraal geboer. Hulle het ses kinders gehad, waarvan vier seuns was. Uit twee van hierdie seuns het die Linde-nageslag gestam: die Swellendamse Lindes uit Hans Jürgen, die oudste seun, en die Vrystaatse Lindes uit Nicolaas, die jongste seun. Die tweede oudste seun, kommandant Jacobus Linde, se nageslag is die Beyers-familie wat vandag nog met groot sukses by Lindeshof boer.
Die onthulling is gedoen deur Johann Linde van die Strand (namens die Swellendamse Lindes) en Hannes Linde van Johannesburg (namens die Vrystaatse Lindes). Daarna het Annatjie Fourie van Verkeerdevlei die bewoording van die steen voorgelees en Bessie Linde van Hertzogville het 'n krans by die steen gelê. Die teenwoordiges het die geleentheid gekry om elkeen 'n bos van die pragtigste veldblomme uit die omgewing op die graf te plaas.
Na 'n heerlike middagete het die feesgangers die plaas Ganskraal besoek. Die huidige eienaar, Johann Beyers van Stellenbosch, het die geskiedenis van die plaas vertel en toe die fondamentklippe en oorblyfsels uitgewys waar die stamvader twee en 'n halwe eeu gelede werklik gewoon het.
Hans Jürgen was ook die eerste seinwagter van die seinkanon wat in 1759 op Kleinberg by die huidige Riviersonderend opgerig is. Dit was een van 'n hele reeks kanonne wat die plaaslike inwoners moes waarsku en oproep as die Kaap aangeval is, soos werklik in 1795 en 1806 met die twee invalle van die Engelse gebeur het. Later die middag het die feesgangers daar vergader en beleef hoe drie skote vir die eerste keer in honderd en vyftig jaar daar afgevuur word. Basie Linde van Brandfort het die tweede skoot namens die Linde-familie afgevuur.
Die volgende dag is 'n besoek gebring aan die Drostdy-Museum op Swellendam waar heelwat artikels uitgestal word wat met die Linde-familie verband hou. Die middag het die feesgangers die Lindeplase Kliphoogte en Joubertsdal besoek en 'n deel van die familie se geskiedenis herleef.
DIE LINDES EN FACEBOOK:
Daar is 'n Facebook-blad waar die Lindes met mekaar gesels. Die naam is "Lindebond Suid-Afrika". Alle belangstellendes is welkom om daarby in te skakel. As jy nie self kan inskakel nie, gaan na die rubriek "Kontak" op die linker-kieslys van hierdie webwerf en meld jou epos-adres in 'n boodskap aan die webmeester. Dan sal jy 'n uitnodiging ontvang om by die FB-blad in te skakel.
LINDE-NUUS 48 VAN JUNIE 2010 HET PAS VERSKYN
Linde-Nuus 48 van Junie 2010 het pas verskyn. Lees dit by Linde-Nuus op die kieslys links. Dit word gestuur aan almal wie se epos-adresse in die Lindebond se besit is. Dit word ook per landpos gepos aan meer as 150 adresse. Lekker lees! As jy dit ook per e-pos wil ontvang, gaan na Kontak op die kieslys links en gee jou epos-adres aan die webmeester deur.
KAREEKLOWERS PAS IN REGISTER OPGEDATEER
Die bykomende gegewens van die Kareeklowers onder die Vrystaatse Lindes is pas nuut in die Linde-register bygevoeg. Dis nogal 'n groot klomp inligting. 'n Totaal van 757 persone is nou opgeneem - meer as dubbeld soveel as die 373 persone wat in die rooi boek van 1980 verskyn het. Die Kareeklowers is los hande die grootste familiegroep van die Lindes. Tweede kom die Kluitjieskralers van die Swellendamse Lindes met 327 persone in die register. Klik links op Geslagsregister, dan op Vrystaatse Lindes en dan op Kareeklowers om die nuwe inligting te bekyk.
Bladsy 6 van 12
Verbruikers Naam Vergeet?